РЕГЛАМЕНТ (ЕО) № 415/2008 НА КОМИСИЯТА
от 8 май 2008 година
относно разделението между „доставки“ и „директни продажби“ на национални референтни количества, които за периода 2007-2008 г. са определени в приложение I към Регламент (ЕО) № 1788/2003 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1788/2003 на Съвета от 29 септември 2003 г. за въвеждането на такса в сектора на млякото и млечните продукти (1), и по-специално член 8 от него,
като има предвид, че:
(1)
Член 6 от Регламент (ЕО) № 1788/2003 предвижда, че производителите могат да имат едно или две индивидуални референтни количества - едно за доставки и едно за директни продажби, които могат да бъдат превръщани от единия вид референтно количество в другия само от компетентните органи на държавата-членка при представяне на надлежно обосновано искане от страна на производителя.
(2)
В Регламент (ЕО) № 607/2007 на Комисията от 1 юни 2007 г. относно разделението между доставки и директни продажби на национални референтни количества, които за периода 2006-2007 г. са определени в приложение I към Регламент (ЕО) № 1788/2003 на Съвета (2), се установява разделението между „доставки“ и „директни продажби“ за периода от 1 април 2006 г. до 31 март 2007 г. за Белгия, Чешката република, Дания, Германия, Естония, Ирландия, Гърция, Испания, Франция, Италия, Кипър, Латвия, Литва, Люксембург, Унгария, Малта, Нидерландия, Австрия, Полша, Португалия, Словения, Словакия, Финландия, Швеция и Обединеното кралство.
(3)
В Регламент (ЕО) № 1186/2007 на Комисията от 10 октомври 2007 година за изменение на приложение I към Регламент (ЕО) № 1788/2003 на Съвета година относно въвеждането на такса в сектора на млякото и млечните продукти по отношение на разделението между директни продажби и доставки за Румъния и България (3) е определено разделението между директни продажби и доставки за тези държави-членки при въвеждането на режима на квоти на 1 април 2007 година.
(4)
В съответствие с член 25, параграф 2 от Регламент (ЕО) № 595/2004 на Комисията от 30 март 2004 г. за определяне на подробни правила за прилагане на Регламент (ЕО) № 1788/2003 на Съвета относно въвеждането на такса в сектора на млякото и млечните продукти (4), Белгия, България, Чешката република, Дания, Германия, Естония, Ирландия, Гърция, Испания, Франция, Италия, Кипър, Латвия, Литва, Люксембург, Унгария, Нидерландия, Австрия, Полша, Португалия, Румъния, Словения, Словакия, Финландия, Швеция и Обединеното кралство са предоставили информация за количествата, които са били окончателно превърнати по искане на производителите, между индивидуални референтни количества за доставки и индивидуални референтни количества за директни продажби.
(5)
В съответствие с приложение I към Регламент (ЕО) № 1788/2003 общите национални референтни количества за Белгия, Дания, Германия, Франция, Люксембург, Нидерландия, Австрия, Португалия, Финландия, Швеция и Обединеното кралство за периода 2007-2008 г. надвишават техните общи национални референтни количества за периода 2006-2007 г. и тези държави-членки са информирали Комисията за разделението между „доставки“ и „директни продажби“ на допълнителните референтни количества.
(6)
Следователно е уместно да се установи разделение между „доставки“ и „директни продажби“ на националните референтни количества, приложими за периода от 1 април 2007 г. до 31 март 2008 г., които са определени в приложение I към Регламент (ЕО) № 1788/2003.
(7)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Разделението между „доставки“ и „директни продажби“ на националните референтни количества, приложими за периода от 1 април 2007 г. до 31 март 2008 г., които са определени в Приложение I към Регламент (ЕО) № 1788/2003, е посочено в приложението към настоящия регламент.
Член 2
Настоящият регламент влиза в сила на третия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 май 2008 година.